
JAUTĀJUMS UN ATBILDE Nr. 2
[bookmark: _Hlk104537377]par atklāta konkursa
“Dokumentācijas izstrāde un būvdarbu veikšana bērnu rotaļu laukuma izbūvei Vecāķu peldvietas kāpu zonā, Rīgā”
identifikācijas Nr. DMV 2026/72
nolikumu

1. Pretendents (jautājumu iesniegšanas pēdējā dienā) 27.08.2026. Elektronisko iepirkumu sistēmā ir iesniedzis sekojošus jautājumus: 
	Nr. p.k.
	Jautājums
(jautājums ievietots to nerediģējot)
	Atbilde

	1
	2
	3

	1.
	Par atklātu konkursu:
“Dokumentācijas izstrāde un būvdarbu veikšana bērnu rotaļu laukuma izbūvei Vecāķu peldvietas kāpu zonā, Rīgā”
Iepirkuma identifikācijas Nr. DMV 2026/72
Par tehniskās specifikācijas prasību samērīgumu un konkurences ierobežošanu
izvērtējot iepirkuma nolikumu un tā 1. pielikumu “Tehniskā specifikācija”.
Izvērtējot tehniskās specifikācijas prasības kopsakarā, konstatējams, ka tajā ir ietverts tāds konkrētu gabarītizmēru, konstrukcijas risinājumu, elementu skaita, materiālu, detaļu izgatavošanas tehnoloģiju un citu pazīmju kopums, kas būtiski ierobežo iespēju piedāvāt tirgū pieejamas, pēc funkcionalitātes, drošības, lietotāju vecuma grupām un lietošanas mērķa līdzvērtīgas rotaļu iekārtas.
Īpaši vēršam uzmanību uz tehniskās specifikācijas 6.1. punktu, saskaņā ar kuru piedāvāto iekārtu izmēri drīkst atšķirties no 7. punktā norādītajiem izmēriem tikai ±5 % apmērā katrā dimensijā.
Formāla ±5 % pielaides noteikšana pati par sevi nenodrošina konkurenci, ja atskaites punkts ir ļoti precīzi noteikts konkrētas konstrukcijas gabarītizmērs un vienlaikus jāizpilda plašs konkrētajai konstrukcijai raksturīgu elementu un tehnisko risinājumu kopums.
Vienlaikus tehniskās specifikācijas 6.5. punktā ir norādīts, ka iespējams piedāvāt alternatīvus izejmateriālus, tomēr ekvivalentai iekārtai obligāti jāsatur visi uzskaitītie minimālie funkcionālie elementi. Faktiski šādi noteikta ekvivalence galvenokārt attiecas uz materiālu aizstāšanu, nevis uz iespēju piedāvāt citādi konstruētu iekārtu, kura sasniedz to pašu funkcionālo rezultātu.
Konkrēti konkurenci ierobežojošu prasību piemēri
Tehniskajā specifikācijā, cita starpā, ir noteikts:
1. multifunkcionālam rotaļu kuģim precīzs izmērs 12 180 × 6 880 × 6 200 mm, uz kuru attiecināta ±5 % pielaide;
2. konkrēts dažādu rotaļu elementu daudzums, izvietojums un tehniskais izpildījums, tostarp konkrēta izmēra tīklu sistēmas, noteikta garuma platformas, konkrēta augstuma masts, noteikts rotaļu sieniņu, kāpelēšanas elementu un citu elementu skaits;
3. roku gājējs ar vismaz 10 rokturiem, turklāt paredzot konkrētu tā konstrukciju no rūpnieciski ražota liekta koka;
4. specifisks kontrolētas vertikālas nolaišanās mehānisms — hidrostatiski vadāms gravitācijas tipa lifts ar vismaz 4600 mm augstu stabu un konkrēti aprakstītu darbības principu;
5. noteikts, ka lokveida un apļveida koka detaļām jābūt rūpnieciski vienā detaļā liektām, tieši izslēdzot tehnoloģiski citādi izgatavotus risinājumus;
6. iekļaujoša dizaina rotaļu kuģim noteikts precīzs izmērs 8730 × 6680 × 3600 mm, kā arī konkrēts mastu, iluminatoru, spēļu sieniņu, koka sienu, spēļu elementu un citu konstrukcijas elementu skaits;
7. arī citām rotaļu iekārtām noteikti konkrēti gabarītizmēri un ļoti detalizēti konstrukcijas risinājumi, piemēram, ģimenes šūpolēm 3960 × 1570 × 2850 mm, līdzsvara takai 4100 × 2260 × 2510 mm u.c.
Norādītās prasības pēc būtības pārsniedz funkcionālā rezultāta noteikšanu un lielā daļā gadījumu apraksta konkrētu tehnisko risinājumu.
Juridiskais pamatojums
Publisko iepirkumu likuma 2. panta mērķis cita starpā ir nodrošināt piegādātāju brīvu konkurenci, vienlīdzīgu un taisnīgu attieksmi pret tiem, kā arī pasūtītāja līdzekļu efektīvu izmantošanu.
Publisko iepirkumu likuma 20. panta pirmā daļa nosaka, ka tehniskajām specifikācijām jānodrošina vienādas iespējas visiem pretendentiem un tās nedrīkst radīt nepamatotus ierobežojumus konkurencei.
Savukārt Publisko iepirkumu likuma 20. panta otrā daļa paredz, ka prasības attiecībā uz īpašu ražošanas procesu vai metodi ir pieļaujamas tikai tad, ja tās ir saistītas ar iepirkuma līguma priekšmetu un ir samērīgas ar iepirkuma līguma vērtību un mērķiem.
Publisko iepirkumu likuma 20. panta piektā daļa dod Pasūtītājam iespēju iepirkuma priekšmetu raksturot ar funkcionālajām prasībām vai sasniedzamo darbības rezultātu, savukārt sestā daļa ierobežo tādu specifisku procesu vai preču veidu norādīšanu, kas atsevišķiem piegādātājiem vai precēm rada priekšrocības vai noraidīšanas iemeslu.
Arī Iepirkumu uzraudzības birojs skaidrojumā “Biežāk konstatētās neatbilstības iepirkuma procedūru dokumentācijā un norisē”, 19. punktā “Piegādājamajām iekārtām norādīti konkrēti izmēru u.c. īpašību parametri, nepieļaujot iespējamās amplitūdas”, ir norādījis, ka pārmērīgi konkrēti gabarītizmēri un citi parametri var liecināt par iespēju piedāvāt tikai konkrēta ražotāja preci.
IUB ieskatā tehniskajās specifikācijās būtu nosakāmi tikai tie tehniskie parametri, kuri objektīvi nepieciešami preces funkcionalitātes, piemērotības un lietošanas nodrošināšanai.
SIA “____”, izvērtējot projektam paredzēto teritoriju, nav konstatējusi objektīvu nepieciešamību noteikt vispārēju ±5 % gabarītizmēru ierobežojumu visām rotaļu iekārtām. Pieejamā teritorija ļauj izvietot arī citādu gabarītu un ģeometriskās formas iekārtas, ja tiek ievērotas projekta teritorijas robežas, drošības zonas, nepieciešamie attālumi un citi normatīvie ierobežojumi.
Līdz ar to, mūsu ieskatā, nav objektīvi pamatoti noraidīt, piemēram, par 10 %, 15 % vai citādi izmēros atšķirīgu iekārtu tikai tādēļ, ka tās gabarīti neatbilst ±5 % robežai, ja šī iekārta:
· nodrošina Pasūtītāja prasīto rotaļu vai sporta funkcionalitāti;
· paredzēta attiecīgajai lietotāju grupai;
· nodrošina vismaz līdzvērtīgu rotaļu vērtību un lietotāju kapacitāti;
· atbilst piemērojamajam LVS EN 1176 vai LVS EN 16630 standartam;
· nodrošina nepieciešamo vides pieejamību;
· iekļaujas projektējamajā teritorijā kopā ar ražotāja noteiktajām drošības zonām;
· atbilst Pasūtītāja noteiktajai kopējai dizaina un materiālu koncepcijai.
Šāds risinājums ļautu Pasūtītājam sasniegt iepirkuma mērķi, vienlaikus nodrošinot faktisku konkurenci starp dažādiem rotaļu iekārtu ražotājiem.
Lūgums Pasūtītājam
Pamatojoties uz iepriekš minēto, lūdzam:
1. veikt grozījumus tehniskās specifikācijas 6.1. punktā, svītrojot vispārējo prasību, ka visu piedāvāto iekārtu izmēri drīkst atšķirties tikai ±5 % apmērā no specifikācijā norādītajiem izmēriem;
2. konkrētu iekārtu gabarītizmēru vietā noteikt tikai objektīvi nepieciešamos ierobežojumus, piemēram, maksimāli pieļaujamo iekārtas un/vai tās drošības zonas platību, maksimālo augstumu vai citus parametrus, ja šādi ierobežojumi ir objektīvi nepieciešami konkrētās teritorijas dēļ;
3. precizēt tehniskās specifikācijas 6.5. punktu, skaidri nosakot, ka ir atļauts piedāvāt funkcionāli ekvivalentas, citādi konstruētas iekārtas, kurām nav obligāti jāatkārto specifikācijā aprakstītās iekārtas precīzs elementu izvietojums, konstrukcijas ģeometrija un tehnoloģiskais risinājums, ja tiek sasniegta prasītā funkcionalitāte, drošība, lietotāju grupa, kapacitāte un vides pieejamība;
4. pārskatīt tehniskās specifikācijas 7.1. punktā katrai iekārtai noteiktās prasības un svītrot vai aizstāt ar funkcionālām prasībām tās konstrukcijas un ražošanas tehnoloģijas prasības, kuru objektīva nepieciešamība nav saistīta ar drošību, funkcionalitāti, ekspluatācijas īpašībām vai projekta kopējo arhitektonisko ieceri;
5. ja Pasūtītājs uzskata, ka ±5 % robeža vai kāda no konkrētajām konstrukcijas/tehnoloģijas prasībām tomēr ir objektīvi nepieciešama, sniegt konkrētu tehnisku pamatojumu katrai šādai prasībai, norādot, kādas Pasūtītāja objektīvās vajadzības dēļ plašāka pielaide vai tehnoloģiski citāds risinājums nav pieļaujams;
6. informēt, vai pirms tehniskās specifikācijas sagatavošanas ir veikta tirgus izpēte par to, cik savstarpēji neatkarīgu ražotāju tirgū ir pieejamas iekārtas, kas spēj vienlaikus izpildīt visu tehniskajā specifikācijā noteikto prasību kopumu;
7. pēc minēto grozījumu veikšanas atbilstoši pagarināt piedāvājumu iesniegšanas termiņu, lai visiem ieinteresētajiem piegādātājiem būtu iespējams sagatavot grozītajai tehniskajai specifikācijai atbilstošus piedāvājumus un izmantot Publisko iepirkumu likumā paredzētās tiesību aizsardzības iespējas.
Lūdzam šo iesniegumu izvērtēt pēc būtības, ievērojot Publisko iepirkumu likuma mērķi nodrošināt brīvu konkurenci un vienlīdzīgu attieksmi pret piegādātājiem.

	Saskaņā ar Publisko iepirkuma likuma (turpmāk – PIL) 20. panta pirmo daļu pasūtītājam ir tiesības noteikt iepirkuma priekšmetu, tostarp tā tehniskās specifikācijas, funkcionālās un vizuālās īpašības. 
PIL 20. panta otrā daļa paredz, ka tehniskās specifikācijas formulē tā, lai tās sniegtu pietiekami precīzu iepirkuma priekšmeta aprakstu, vienlaikus neradot nepamatotas priekšrocības konkrētam piegādātājam. 
Izmēru prasība ir pamatota ar to, ka  Pasūtītājam ir tiesības noteikt, kādu pakalpojumu un objekta īpašības tas vēlas iepirkt.
Pašvaldību likuma 4. panta pirmās daļas 2. punkts noteic, ka pašvaldības autonomā funkcija ir gādāt par administratīvās teritorijas labiekārtošanu un sanitāro tīrību, tostarp par publiskai lietošanai paredzēto teritoriju uzturēšanu un pilsētvides ainavas saglabāšanu. Līdz ar to Rīgas valstspilsētas pašvaldībai ir tiesības un pienākums nodrošināt pilsētvides estētisko saskaņotību, arī iepirkumu ceļā iegādājoties pakalpojumus, kas ietver publiskajā ārtelpā izvietojamas iekārtas.
Bērnu rotaļu laukums tiek izvietots pašvaldības publiskajā ārtelpā, un pasūtītājs ir izvērtējis konkrētās publiskās ārtelpas īpatnības, kā arī teritoriju, kurā paredzēts izvietot rotaļu laukumu. Pretendenta viedoklis, ka attiecīgajā teritorijā būtu iespējams izvietot arī cita izmēra vai ģeometriskās formas iekārtas, nav pietiekams pamats secinājumam, ka tehniskajā specifikācijā noteiktās prasības būtu nepamatotas vai nesamērīgas. Tādēļ pasūtītājs uzskata, ka tehniskajā specifikācijā noteiktās prasības attiecībā uz bērnu rotaļu laukuma izmēriem un materiāliem ir pamatotas, samērīgas.
PIL 2. pantā noteiktais vienlīdzīgas attieksmes un piegādātāju brīvas konkurences princips prasa, lai prasības netiktu formulētas tā, ka tās nepamatoti izslēdz vai ierobežo konkrētus tirgus dalībniekus. Pasūtītājs norāda, ka nolikumā konkrētajiem izmēriem ir noteikta pieļaujamā atkāpe, lai nodrošinātu vairāku tirgus dalībnieku dalību. 

Senāta praksē, interpretējot PIL normas, ir konsekventi atzīts: tikai pats pasūtītājs zina, kāda prece vai pakalpojums tam ir nepieciešams, un attiecīgi tieši pasūtītāja kompetencē ir izvirzīt prasības, kas nodrošina, ka iepirkuma rezultātā tiks saņemts atbilstīgs izpildījums. Ne tiesa, ne arī iepirkumā ieinteresētās personas vai pretendenti nevar pasūtītāja vietā noteikt, kāda ir pasūtītāja vajadzība un kādi kritēriji paredzami, lai šo vajadzību nodrošinātu. Šie jautājumi primāri ir vienīgi paša pasūtītāja ziņā un izriet no tā mērķa, kura dēļ iepirkuma procedūra tiek rīkota. Tāpēc iepirkuma priekšmeta kvalitatīvo prasību noteikšana, ciktāl tas nepamatoti neierobežo konkurenci, ir vienīgi pasūtītāja izvēles brīvība (piemēram, Senāta 15.09.2015. lēmuma lietā Nr.SKA-1315/2015 10.punkts). Minētais attiecīgi nozīmē: ja vien pasūtītājs spēj pamatot, ka tā tehniskajā specifikācijā noteiktais iepirkuma priekšmets (tam izvirzītās prasības) ir objektīvi izskaidrojams ar saprātīgu vajadzību un nav norāžu, kas liktu domāt, ka prasības izvirzītas ar mērķi nepamatoti ierobežot konkurenci, ar to vispārīgi ir pietiekami, lai atzītu konkrētās prasības pamatotību. Diktēšana pasūtītājam, kādas prasības tam būtu jāizvirza iepirkuma priekšmetam (proti, kas tieši jāiepērk), nav pieļaujama, jo faktiski nozīmētu iejaukšanos pasūtītāja izvēles brīvībā un neatbilstu publisko iepirkumu procedūras pamatprincipiem (Senāta 15.09.2015. lēmuma lietā Nr.SKA-1315/2015 10.punkts). Pat ja iepirkuma prasībām atbilst mazs uzņēmumu loks, tas pats par sevi nenozīmē, ka prasības nepamatoti ierobežo konkurenci un ir prettiesiskas.

Tāpat informējam, ka Rīgas valstspilsētas pašvaldības Mājokļu un vides departaments jau iepriekš ir izsludinājis iepirkuma procedūras (par bērnu rotaļu laukumu piegādi) ar līdzīgām prasībām ar pieļaujamām atkāpēm no pasūtītāja norādītā izmēra. 

Norādām, ka Iepirkumu uzraudzības biroja skaidrojumā (https://www.iub.gov.lv/lv/media/6896/download?attachment) 19.punktā  ir norādīts, ka nav pieļaujams norādīt konkrētus izmērus bez iespējamām atkāpēm. 
Norādām, ka nolikuma 1.pielikuma “Tehniskā specifikācija” 6.1.apakšpunktā ir noteikta pieļaujamā atkāpe no pasūtītāja noteiktajiem izmēriem.

Ņemot vērā augstāk minēto, pasūtītājs neveiks grozījumus iepirkuma nolikuma prasībās. 


 




